Γνωμοδότηση για την ανακοίνωση της Επιτροπής σχετικά με το «Μεσοπρόθεσμο πρόγραμμα κοινωνικής δράσης (1995-1997)»

(96/C 100/19)

Στις 19 Απριλίου 1995, και σύμφωνα με το άρθρο 198Γ της Συνθήκης περί ιδρύσεως της Ευρωπαϊκής Κοινότητας, η Επιτροπή των Περιφερειών αποφάσισε να καταρτήσει γνωμοδότηση για την ανωτέρω ανακοίνωση.

Η επιτροπή 8 «Οικονομική και Κοινωνική Συνοχή, Κοινωνική Πολιτική, Δημόσια Υγεία» της Επιτροπής των Περιφερειών, στην οποία ανατέθηκε η προετοιμασία των σχετικών εργασιών υιοθέτησε τη γνωμοδότησή της, με βάση την εισηγητική έκθεση του κ. Sψren Andersen.

Στην 9η σύνοδο ολομέλειας, που πραγματοποιήθηκε στις 20 και 21 Σεπτεμβρίου 1995 (συνεδρίαση της 20ής Σεπτεμβρίου 1995), η ΕΤΠ υιοθέτησε την ακόλουθη γνωμοδότηση.

Εισαγωγή

Το μεσοπρόθεσμο πρόγραμμα κοινωνικής δράσης αποτελεί συνέχεια των εργασιών που άρχισε η Επιτροπή το 1989, και τις οποίες εξακολούθησε στο Πράσινο Βιβλίο για τη μελλοντική κοινωνική πολιτική της Κοινότητας. Αργότερα, η Επιτροπή εξέδωσε το Λευκό Βιβλίο για την ευρωπαϊκή κοινωνική πολιτική. Συνεπώς, κατά την αξιολόγηση του μεσοπρόθεσμου προγράμματος κοινωνικής δράσης της Επιτροπής είναι αναγκαίο να ληφθεί υπόψη το ευρύτερο πλαίσιο στο οποίο εντάσσεται το πρόγραμμα αυτό. Το παρόν σχέδιο γνωμοδότησης για το πρόγραμμα κοινωνικής δράσης πρέπει να θεωρηθεί ως φυσική συνέχεια και εξέλιξη της γνωμοδότησης για το Λευκό Βιβλίο της Επιτροπής σχετικά με την ευρωπαϊκή κοινωνική πολιτική, την οποία η Επιτροπή των Περιφερειών υιοθέτησε κατά την 5η σύνοδο ολομέλειάς της, στις 16 Νοεμβρίου 1994.

Η σημασία των περιφερειακών και τοπικών αρχών για την κοινωνική πολιτική

1. Η Επιτροπή των Περιφερειών εκφράζει τη λύπη της για το γεγονός ότι η Συνθήκη δεν προβλέπει ότι τα κοινοτικά όργανα είναι υποχρεωμένα να ζητούν τη γνώμη της Επιτροπής των Περιφερειών για θέματα κοινωνικής πολιτικής που έχουν τόσο καθοριστική σημασία για τις τοπικές και περιφερειακές αρχές. Συνεπώς, η Επιτροπή των Περιφερειών εκφράζει την ικανοποίησή της για το γεγονός ότι η Επιτροπή με δική της πρωτοβουλία - και χωρίς να είναι υποχρεωμένη από τη Συνθήκη - θεώρησε κατάλληλο και σκόπιμο να ζητήσει τη γνώμη της Επιτροπής των Περιφερειών για το μεσοπρόθεσμο πρόγραμμα κοινωνικής δράσης.

2. Η Επιτροπή των Περιφερειών:

- Διαπιστώνει ότι κατά τη διάρκεια των τελευταίων ετών πραγματοποιήθηκε σε πολλά κράτη μέλη μια αποκέντρωση της πολιτικής στην αγορά εργασίας, ούτως ώστε οι τοπικές και περιφερειακές αρχές να συμμετέχουν ενεργά τόσο στο σχεδιασμό όσο και στην προώθηση και το συντονισμό των δράσεων στην αγορά εργασίας για την καταπολέμηση της ανεργίας. Η αποκέντρωση αυτή πραγματοποιήθηκε λαμβάνοντας υπόψη το γεγονός ότι το πρόβλημα της ανεργίας παρουσιάζει γεωγραφικές διαφορές και, για το λόγο αυτό, είναι αναγκαίο να συνθεωρούνται οι τοπικές συνθήκες και δυνατότητες κατά τη χάραξη της πολιτικής απασχόλησης.

- Διαπιστώνει ότι οι ευρωπαϊκές τοπικές και περιφερειακές αρχές διαδραματίζουν βασικό ρόλο στην αγορά εργασίας ως εργοδότες δημόσιων υπαλλήλων, με όλες τις υποχρεώσεις που αυτό συνεπάγεται όσον αφορά τις συνθήκες εργασίες, το περιβάλλον εργασίας, την ίση μεταχείριση, την εκπαίδευση και την υγιεινή στον τόπο εργασίας.

- Διαπιστώνει ότι ο ευρωπαϊκές τοπικές και περιφερειακές αρχές αναλαμβάνουν σημαντικά κοινωνικά και υγειονομικά καθήκοντα, και ότι τα καθήκοντα αυτά διεκπεραιώνονται κατά τον καλύτερο τρόπο με όσο το δυνατό στενότερη σχέση προς το μεμονωμένο πολίτη, σε στενή συνεργασία με τις διάφορες τοπικές κοινωνίες και σύμφωνα με τις συγκεκριμένες επιθυμίες, ανάγκες και προτεραιότητες των τοπικών κοινωνιών.

- Κρίνει ότι η ενίσχυση του ρόλου των τοπικών και περιφερειακών αρχών, καθώς επίσης και η ενεργός συμμετοχή τους στη χάραξη της κοινωνικής πολιτικής της Κοινότητας έχει αποφασιστική σημασία για την υλοποίηση των στόχων του προγράμματος κοινωνικής δράσης.

- Κρίνει ότι οι θετικές εμπειρίες από την αποκέντρωση, σε επίπεδο περιφερειών, ενός μέρους των διοικητικών υπηρεσιών των Διαρθρωτικών Ταμείων πρέπει να γενικευθεί σε όλους τους τομείς των Διαρθρωτικών Ταμείων και τις πρωτοβουλίες της Κοινότητας.

I. ΝΕΑ ΠΡΟΤΕΡΑΙΟΤΗΤΑ ΣΤΗΝ ΠΟΛΙΤΙΚΗ ΑΠΑΣΧΟΛΗΣΗΣ

3. Η Επιτροπή των Περιφερειών συμμερίζεται απόλυτα την άποψη της Επιτροπής και του Ευρωπαϊκού Συμβουλίου ότι η καταπολέμηση της ανεργίας αποτελεί τη σημαντικότερη προτεραιότητα της Ευρωπαϊκής Ένωσης και των κρατών μελών της. Η Επιτροπή των Περιφερειών συμφωνεί επίσης με τα συμπεράσματα που συνήγαγε το Ευρωπαϊκό Συμβούλιο κατά τη Σύνοδο Κορυφής του Έσσεν, το Δεκέμβριο του 1993, βασιζόμενο στο Λευκό Βιβλίο της Επιτροπής για την ανάπτυξη, την ανταγωνιστικότητα και την απασχόληση.

4. Η Επιτροπή των Περιφερειών θεωρεί σκόπιμο να βελτιωθούν οι δυνατότητες των κοινοτικών οργάνων για να παρατηρούν τις εξελίξεις των προσπαθειών των κρατών μελών για την υλοποίηση των συμπερασμάτων της Συνόδου Κορυφής του Έσσεν. Η Επιτροπή των Περιφερειών θεωρεί απαραίτητο να έχουν τόσο η Επιτροπή και το Συμβούλιο όσο και η Επιτροπή των Περιφερειών και τα άλλα κοινοτικά όργανα τη δυνατότητα να λαμβάνουν ακριβείς και ενημερωμένες πληροφορίες για τις πραγματικές εξελίξεις στις διάφορες επιμέρους αγορές εργασίας της Κοινότητας.

5. Η Επιτροπή των Περιφερειών θεωρεί σημαντικό να τονίσει ότι πρέπει να καταβληθούν προσπάθειες σε ευρωπαϊκό, εθνικό, περιφερειακό και τοπικό επίπεδο για την εφαρμογή αλληλοσυμπληρούμενων μέτρων προώθησης της απασχόλησης, που να αξιολογούνται και να συντονίζονται στον απαιτούμενο βαθμό εντός της ΕΕ σύμφωνα με την αρχή της επικουρικότητας. Η επιβολή σε όλα τα κράτη μέλη ομοιόμορφων και άκαμπτων στόχων κοινωνικής πολιτικής θα καταστήσει αδύνατη την ευέλικτη και ταχεία αντίδραση στις εξελίξεις που συντελούνται στις περιφέρειες και οι οποίες είναι συχνά διαφορετικές λόγω των ιδιαίτερων συνθηκών που επικρατούν στις επιμέρους περιφέρειες. Όμως, η ΕΤΠ γνωρίζει ότι μία ελαστική πρόσβαση στην πολιτική όσον αφορά την απασχόληση και την αγορά εργασίας δεν πρέπει να παρεμποδίσει την επίτευξη προόδου για τη διατήρηση και την αύξηση «των συνθηκών ύπαρξης» του εργατικού δυναμικού.

6. Η Επιτροπή των Περιφερειών χαιρετίζει το γεγονός ότι η Επιτροπή επισημαίνει ειδικότερα το μέρος του κοινωνικού διαλόγου, που αφορά τις συλλογικές συμβάσεις και συμφωνίες, με τις οποίες δημιουργούνται θέσεις απασχόλησης, θεωρεί δε το διάλογο αυτό σημαντικό όργανο που μπορεί να ενταχθεί στα πλαίσια των συνεχών προσπαθειών για την επίλυση των προβλημάτων ανεργίας στην Ευρωπαϊκή Ένωση.

7. Η Επιτροπή των Περιφερειών συμμερίζεται την άποψη της Επιτροπής ότι ο ρόλος της Μόνιμης Επιτροπής Απασχόλησης πρέπει να ενισχυθεί και να αναπτυχθεί, δεδομένου ότι αποτελεί ιδιαίτερα σημαντικό φόρουμ για τη συζήτηση, εκ μέρους των κρατών μελών και των κοινωνικών εταίρων, των πρωτοβουλιών που λαμβάνονται στον τομέα της απασχόλησης.

8. Η Επιτροπή των Περιφερειών:

- Διαπιστώνει ότι δεν είναι δυνατό να επιτευχθεί μόνιμη βελτίωση της κατάστασης της απασχόλησης ενόσω η συμβολή του δημοσίου περιορίζεται σε παθητικά μέτρα υποστήριξης. Η αύξηση της απασχόλησης σε ευρωπαϊκό επίπεδο μπορεί να επιτευχθεί βραχυπρόθεσμα τόσο στο δημόσιο όσο και στον ιδιωτικό τομέα, αλλά μακροπρόθεσμα η δημιουργία νέων θέσεων απασχόλησης πρέπει να γίνει κατά κύριο λόγο στον ιδιωτικό τομέα. Στις περιπτώσεις που η επιρροή του ιδιωτικού τομέα στην οικονομία είναι περιορισμένη, π.χ. στις απομακρυσμένες περιφέρειες της ΕΕ, πρέπει η επιρροή του δημοσίου τομέα, όσον αφορά την απασχόληση, να ενισχυθεί αποτελεσματικά. Η Κοινότητα θα πρέπει, μέσω της νομοθεσίας της, να επιδιώξει την υλοποίηση του στόχου της πλήρους απασχόλησης.

- Κρίνει ότι η εξασφάλιση της αναπτυξιακής και ανταγωνιστικής ικανότητας των μικρομεσαίων επιχειρήσεων αποτελεί καθοριστικό παράγοντα για τη συνεχή ανάπτυξη της απασχόλησης στην Ευρώπη. Συνεπώς, η Επιτροπή των Περιφερειών εκφράζει την ικανοποίησή της για το γεγονός ότι η Επιτροπή επικεντρώνει το ενδιαφέρον της στις συνθήκες λειτουργίας των μικρομεσαίων επιχειρήσεων 7 ωστόσο, η σημασία των ΜΜΕ για την απασχόληση πρέπει να τονισθεί σε περισσότερο από ό,τι γίνεται στο πρόγραμμα κοινωνικής δράσης.

- Καλεί την Επιτροπή να εντείνει τις προσπάθειες της Κοινότητας για την προώθηση προγραμμάτων εκκίνησης, κοινών αναπτυξιακών σχεδίων και δικτύων για τις ΜΜΕ. Η Επιτροπή των Περιφερειών κρίνει ότι πρέπει να διατεθούν αυξημένα οικονομικά μέσα για την προσπάθεια αυτή, και ότι επιβάλλεται να συντονιστούν περισσότερο οι προσπάθειες στους μεμονωμένους τομείς.

- Διαπιστώνει ότι οι ρυθμίσεις του δημόσιου τομέα στα διάφορα κράτη μέλη αποτελούν, κατά κύριο λόγο, μεγαλύτερο πρόβλημα για τις μικρές από ό,τι για τις μεγάλες επιχειρήσεις.

- Διαπιστώνει ότι σε ορισμένα κράτη μέλη έχουν αρχίσει να εφαρμόζονται προγράμματα για την παρακολούθηση και την πρόληψη καταστάσεων στις οποίες παρατηρείται έλλειψη ειδικευμένου εργατικού δυναμικού. Οι πρωτοβουλίες αυτές απαιτούν προσπάθειες συντονισμού των περιφερειακών πολιτικών στην αγορά εργασίας τόσο με την εκπαιδευτική και την οικονομική πολιτική, καθώς επίσης και προσπάθειες ενίσχυσης της κινητικότητας στην αγορά εργασίας τόσο σε εθνικό όσο και σε ευρωπαϊκό επίπεδο. Η Επιτροπή των Περιφερειών καλεί την Επιτροπή να εξετάσει και να αξιολογήσει την επίδραση που έχουν τα προγράμματα αυτά στην κατάσταση της απασχόλησης στα μεμονωμένα κράτη μέλη, και να κοινοποιήσει τα πορίσματα στα ενδιαφερόμενα μέρη.

- Διαπιστώνει ότι ο νέος Στόχος 4 του Κοινωνικού Ταμείου αφορά την ενίσχυση προγραμμάτων με στόχο, μεταξύ άλλων, την πρόληψη καταστάσεων συμφόρησης. Η κατάλληλη εφαρμογή των προγραμμάτων εξασφαλίζεται με το συντονισμό της κοινωνικής, εκπαιδευτικής και κοινωνικής πολιτικής σε περιφερειακό επίπεδο. Για το λόγο αυτό, η Επιτροπή των Περιφερειών προτείνει στα κράτη μέλη να λάβουν μέτρα για τη διαχείριση του Στόχου 4 του Κοινωνικού Ταμείου σε περιφερειακό επίπεδο.

- Συνιστά να συντονίζουν τα κράτη μέλη και η ΕΕ κάθε μεμονωμένο στόχο που υπάγεται στα Διαρθρωτικά Ταμεία με το σκοπό να εξασφαλισθεί μία οργανωμένη και εξισορροπημένη πρόσβαση στις περιπτώσεις που οι στόχοι 1-5β αλληλοσυμπληρώνονται.

II. ΕΚΠΑΙΔΕΥΣΗ ΚΑΙ ΕΠΑΓΓΕΛΜΑΤΙΚΗ ΚΑΤΑΡΤΙΣΗ - ΚΥΡΙΟΙ ΠΑΡΑΓΟΝΤΕΣ ΓΙΑ ΤΗΝ ΚΟΙΝΩΝΙΚΗ ΣΤΑΘΕΡΟΤΗΤΑ ΣΤΗΝ ΚΟΙΝΟΤΗΤΑ

9. Η Επιτροπή των Περιφερειών συμφωνεί με την άποψη της Επιτροπής ότι οι αυξημένες επενδύσεις για την ανάπτυξη των ανθρώπινων πόρων πρέπει να αποτελούν κεντρικό στοιχείο της στρατηγικής της Ένωσης για την περαιτέρω προώθηση της μεσοπρόθεσμης μεγέθυνσης. Η εκπαίδευση και η επαγγελματική κατάρτιση αποτελούν το δρόμο προς νέα ανάπτυξη, προώθηση της αλληλεγγύης, δημιουργία θέσεων απασχόλησης και βελτίωση της ανταγωνιστικής ικανότητας. Συνιστάται, όμως, ρητώς, όπως το περιεχόμενο, η διαμόρφωση και η χρηματοδότηση των εκπαιδευτικών συστημάτων παραμείνουν στην αρμοδιότητα των κρατών μελών. Τα υποστηριζόμενα μέτρα της Κοινότητας, πρέπει, πρωτίστως, να απορρέουν από τα πρόσφατα αποφασισθέντα προγράμματα Leonardo και Σώκρατης, που περιέχουν το πλήρες φάσμα δράσεων της Κοινότητας για τη βελτίωση της ποιότητας της γενικής και επαγγελματικής εκπαίδευσης.

10. Ωστόσο, η Επιτροπή των Περιφερειών εκφράζει την έκπληξή της για το γεγονός ότι δεν αναφέρεται ο ρόλος των τοπικών και περιφερειακών αρχών στη στρατηγική αυτή. Πρέπει να καταστεί σαφές ότι οι τοπικές και περιφερειακές αρχές είναι ακριβώς εκείνες οι οποίες συγκεντρώνουν ιδιαίτερες, αν και διαφοροποιημένες, προϋποθέσεις για τη δημιουργία των απαιτούμενων δεσμών μεταξύ επαγγελματικής ζωής, αγοράς εργασίας και αρμόδιων για την εκπαίδευση αρχών. Οι τοπικές και περιφερειακές αρχές μπορούν να εξασφαλίσουν τη διαρκή προσαρμογή της εκπαίδευσης, τόσο από ποιοτική όσο και από ποσοτική άποψη, στις ανάγκες των επιχειρήσεων, της αγοράς εργασίας και του πληθυσμού.

11. Η Επιτροπή των Περιφερειών εκφράζει την ικανοποίησή της για τις ειδικές κοινοτικές πρωτοβουλίες που αφορούν μια πολιτική για την προώθηση της δια βίου κατάρτισης. Η Επιτροπή των Περιφερειών κρίνει ότι πρέπει να τονισθεί περισσότερο η προοπτική της δια βίου κατάρτισης στα πλαίσια της οποίας τόσο οι τοπικές όσο και οι περιφερειακές αρχές θα μπορούσαν να διαδραματίσουν σημαντικό ρόλο, επειδή οι αρχές αυτές έχουν ιδιαίτερες δυνατότητες στενής συνεργασίας με τις επιχειρήσεις, τους φορείς της αγοράς εργασίας και τους πολίτες. Οι τοπικές και περιφερειακές αρχές μπορούν επίσης να συμβάλουν στην κάλυψη των αναγκών επαγγελματικής κατάρτισης των μικρομεσαίων επιχειρήσεων και έχουν σε πολλά κράτη μέλη πάγια παράδοση συνεργασίας με τον ιδιωτικό τομέα της επαγγελματικής κατάρτισης.

12. Η Επιτροπή των Περιφερειών σημειώνει ότι στο πρόγραμμα κοινωνικής δράσης θεωρείται ιδιαίτερα σημαντικό να δοθεί πιο επαγγελματικός χαρακτήρας στην στοιχειώδη και ανώτερη εκπαίδευση. Η Επιτροπή των Περιφερειών παρατηρεί σχετικά ότι είναι επίσης αναγκαίο να βελτιωθούν τα τυπικά και γενικά προσόντα δεδομένου ότι η αξιολόγηση των ακριβών αναγκών σε επαγγελματικά προσόντα στο μέλλον είναι άκρως αβέβαιη. Η βελτίωση των προσωπικών και γενικών προσόντων, π.χ. η γνώση άλλων κοινοτικών γλωσσών, αποτελεί βασική προϋπόθεση μιας νέας κατάρτισης. Οι τοπικές και περιφερειακές αρχές διαδραματίζουν ιδιαίτερα σημαντικό ρόλο στην εξασφάλιση παρόμοιων βασικών, γενικών προσόντων, δεδομένου ότι βρίσκονται πολύ πλησίον στους πολίτες. Η Επιτροπή των Περιφερειών θα επιθυμούσε να τονισθεί η προοπτική αυτή στο πρόγραμμα κοινωνικής δράσης.

13. Η Επιτροπή των Περιφερειών:

- Κρίνει ότι οι προτάσεις όσον αφορά τη μεγαλύτερη απορρόφηση νέων στην αγορά εργασίας πρέπει να διατυπωθούν λαμβάνοντας υπόψη το μεγάλο αριθμό νέων από τρίτες χώρες που δύσκολα εξασφαλίζουν πρόσβαση στο εκπαιδευτικό σύστημα. Οι τοπικές και περιφερειακές αρχές θα έχουν συγκεκριμένες δυνατότητες υποστήριξης ιδιαίτερα εκτεθειμένων ομάδων νέων.

- Εκφράζει ιδιαίτερο ενδιαφέρον για την κατάρτιση του προαναφερόμενου Λευκού Βιβλίου σχετικά με τους κινητήριους μοχλούς για το 2000, που πρέπει να προωθηθούν όσο το δυνατόν περισσότερο. Θα ήταν ιδιαίτερη χρήσιμη μια γενική επισκόπηση των πολυάριθμων πρωτοβουλιών στον τομέα της εκπαίδευσης και της επαγγελματικής κατάρτισης. Το Λευκό Βιβλίο πρέπει επίσης να διευκρινίζει τις ιδιαίτερες δυνατότητες των τοπικών και περιφερειακών αρχών να συμβάλουν στην ανάπτυξη του τομέα της εκπαίδευσης και της επαγγελματικής κατάρτισης σε τοπικό και περιφερειακό επίπεδο.

- Η Επιτροπή των Περιφερειών αναμένει με ενδιαφέρον την πρόταση της Επιτροπής για επέκταση του γενικού συστήματος αναγνώρισης των τίτλων σπουδών. Η Επιτροπή των Περιφερειών είναι της γνώμης ότι η εμβέλεια και το πεδίο αναφοράς των υφιστάμενων εκπαιδευτικών ρυθμίσεων θα ήταν καλύτερο να επεκταθούν καλύτερα με την αμοιβαία αναγνώριση όλων των καθιερωμένων εκπαιδευτικών συστημάτων. Η θέσπιση δύσκαμπτων και ανελαστικών ευρωπαϊκών κανόνων στον τομέα της εκπαίδευσης ενδέχεται να δημιουργήσει εμπόδια τόσο στην τοπική και περιφερειακή προσαρμογή της όσο και στην παράδοση ανεξαρτησίας της επαγγελματικής κατάρτισης, που παρατηρείται σε ορισμένα κράτη μέλη.

III. Η ΟΙΚΟΔΟΜΗΣΗ ΜΙΑΣ ΕΥΡΩΠΑΪΚΗΣ ΑΓΟΡΑΣ ΕΡΓΑΣΙΑΣ

14. Η Επιτροπή των Περιφερειών διαπιστώνει ότι στα πλαίσια της ανάπτυξης της ευρωπαϊκής αγοράς εργασίας δεν μπορεί να γίνει παρέκκλιση από τη βασική αρχή της ελεύθερης κυκλοφορίας των εργαζομένων.

15. Η Επιτροπή των Περιφερειών έλαβε υπόψη την ανησυχία της Επιτροπής ότι η μεταφορά συνταξιοδοτικών δικαιωμάτων μπορεί να αποτελεί εμπόδιο για την πλήρη αξιοποίηση του στοιχειώδους δικαιώματος της ελεύθερης κυκλοφορίας των εργαζομένων. Η Επιτροπή των Περιφερειών παροτρύνει σχετικά την Επιτροπή να μην προτείνει τη θέσπιση κανόνων που δημιουργούν ιδιαίτερα προβλήματα τόσο για τις περιφερειακές και τοπικές αρχές όσο και για τους εργοδότες. Σε πολλές χώρες έχουν συναφθεί συλλογικές συμφωνίες μεταξύ εργοδοτών και εργαζομένων, οι οποίες ορίζουν, μεταξύ άλλων, ειδικές προϋποθέσεις για τη συμμετοχή στα διάφορα συνταξιοδοτικά καθεστώτα. Η Επιτροπή των Περιφερειών φοβάται μήπως το δικαίωμα ελεύθερων διαπραγματεύσεων των κοινωνικών εταίρων εξουδετερωθεί με νομοθετική πρωτοβουλία της ΕΕ.

16. Όσον αφορά την κοινωνική ασφάλιση των διακινούμενων εργαζόμενων, η Επιτροπή των Περιφερειών διαπιστώνει ότι υπάρχουν μόνο φειδωλοί κανόνες για την προστασία των παιδιών των διακινούμενων εργαζόμενων. Για το λόγο αυτό, η Επιτροπή των Περιφερειών καλεί την Επιτροπή να αναλάβει πρωτοβουλίες που να διασφαλίσουν την κοινωνική προστασία των παιδιών των διακινούμενων εργατών.

IV. ΕΝΘΑΡΡΥΝΣΗ ΥΨΗΛΩΝ ΕΡΓΑΣΙΑΚΩΝ ΠΡΟΤΥΠΩΝ ΣΤΟ ΠΛΑΙΣΙΟ ΜΙΑΣ ΑΝΤΑΓΩΝΙΣΤΙΚΗΣ ΕΥΡΩΠΗΣ

17. Η Επιτροπή των Περιφερειών διαπιστώνει ότι οι τοπικές και περιφερειακές αρχές διαδραματίζουν καθοριστικό ρόλο ως εργοδότες στην Ευρωπαϊκή Ένωση. Για τις αρχές αυτές έχει απόλυτα καθοριστική σημασία να αντικατοπτρίζουν οι υπό διαπραγμάτευση συλλογικές συμβάσεις και συμφωνίες, που ρυθμίζουν τις αγορές εργασίας, καλές συνθήκες εργασίας, ενώ πρέπει επίσης να είναι διατυπωμένες με τρόπο ώστε να ευνοούν την απασχόληση.

18. Η Επιτροπή των Περιφερειών διαπιστώνει ότι οι περιφερειακές και τοπικές αρχές σε πολλές χώρες έχουν συγκεκριμένο ρόλο στην εθνική αγορά εργασίας. Διαπιστώνει με ικανοποίηση ότι η Επιτροπή διευκρινίζει στο πρόγραμμα δράσης το ρόλο που τα μέρη της αγοράς θα διαδραματίζουν κατά τη μελλοντική χάραξη της πολιτικής στην αγορά εργασίας. Στο πρόγραμμα δράσης τονίζεται ότι οι πολυάριθμες πρωτοβουλίες στα πλαίσια του κοινωνικού διαλόγου και οι διαβουλεύσεις των κοινωνικών εταίρων αποτελούν μέσα για την επίτευξη βαθμιαίας, αλλά σταθερής, προόδου των συνεχών προσπαθειών για τη σύγκλιση στην ευρωπαϊκή αγορά εργασίας.

19. Η Επιτροπή των Περιφερειών διαπιστώνει ότι εκπρόσωποι των τοπικών και περιφερειακών αρχών συμμετέχουν στον κοινωνικό διάλογο σε ευρωπαϊκό επίπεδο μέσω του Ευρωπαϊκού Κέντρου Δημόσιων Επιχειρήσεων (CEEP) και του Ευρωπαϊκού Συμβουλίου Δήμων και Περιφερειών (CEMR). Η Επιτροπή των Περιφερειών εκφράζει την ικανοποίησή της για την εξέλιξη αυτή. Υποστηρίζει στο πλαίσιο αυτό τις σαφείς κατευθύνσεις που δίδει το πρόγραμμα δράσης όσον αφορά την ανάπτυξη του κοινωνικού διαλόγου. Η Επιτροπή των Περιφερειών εκφράζει την ικανοποίησή της για τις πληροφορίες σχετικά με το βαθμό συμμετοχής των κοινωνικών εταίρων στο διάλογο αυτό. Η Επιτροπή των Περιφερειών κρίνει ότι, με τον τρόπο αυτό, ενισχύεται η αξιοπιστία όσον αφορά την εφαρμογή της αρχής της επικουρικότητας, όπως αυτή ορίζεται στη Συνθήκη.

20. Στη γνωμοδότησή της για το Λευκό Βιβλίο της Επιτροπής σχετικά με την κοινωνική πολιτική, η Επιτροπή των Περιφερειών είχε διατυπώσει παλαιότερα την άποψη ότι ο καθορισμός ελάχιστων προδιαγραφών πρέπει να γίνει στα πλαίσια συγκλινουσών πολιτικών και να συμβιβάζεται με τις διάφορες εθνικές συμφωνίες και συστήματα συλλογικών διαπραγματεύσεων.

21. Η Επιτροπή των Περιφερειών:

- Επιβεβαιώνει ότι τάσσεται υπέρ του καθορισμού των πλαισίων για τις μελλοντικές εξελίξεις στον τομέα της ασφάλειας και της υγιεινής στο χώρο εργασίας. Η Επιτροπή των Περιφερειών θεωρεί σημαντικό να δοθεί, με τη θέσπιση μελλοντικών νόμων για την ασφάλεια και την υγιεινή, η απαιτούμενη δυνατότητα τριμερούς συνεργασίας σε εθνικό επίπεδο, π.χ. με τη μορφή οδηγιών-πλαίσια. Με τον όρο τριμερής συνεργασία στην περίπτωση αυτή νοείται η συνεργασία των εθνικών αρχών, των εργοδοτών και των εργαζομένων.

- Έλαβε υπόψη την οριστική σύνθεση του Διοικητικού Συμβουλίου του Ευρωπαϊκού Οργανισμού Περιβάλλοντος, που δίδει συγκεκριμένα έμφαση στην τριμερή συνεργασία μεταξύ εθνικών αρχών, εργοδοτών και εργαζομένων.

- Τάσσεται κατά των σχεδίων για θέσπιση νόμων που να επηρεάζουν την εξέλιξη των μισθών σε τοπικό επίπεδο. Συνεπώς, η Επιτροπή των Περιφερειών θα επιθυμούσε να τηρήσει η Επιτροπή, κατά την εξέταση του θέματος που αφορά το δικαίωμα μισθολογικής αποζημίωσης των επίσημων αργιών και των ημερών ασθένειας, την κατοχυρωμένη από τη Συνθήκη αρχή σύμφωνα με την οποία οι μισθοί των εργαζομένων στην Ευρωπαϊκή Ένωση δεν εμπίπτουν στα πλαίσια των αρμοδιοτήτων και των στόχων που η Συνθήκη ορίζει για την Κοινότητα.

- Χαιρετίζει με ικανοποίηση την πρωτοβουλία της Επιτροπής όσον αφορά τις διαβουλεύσεις με τους κοινωνικούς εταίρους με αντικείμενο τη μερική απασχόληση, την εργασία ορισμένου χρόνου και την προσωρινή εργασία. Η Επιτροπή των Περιφερειών λαμβάνει υπό σημείωση τη δήλωση της Επιτροπής ότι θα αποσύρει τις υφιστάμενες προτάσεις οδηγιών. Η Επιτροπή των Περιφερειών αναγνωρίζει ότι οι κοινωνικοί εταίροι σε ευρωπαϊκό επίπεδο επιθυμούν και έχουν τη βούληση να εξεύρουν λύση στον τομέα αυτό με διαπραγματεύσεις.

- Έλαβε υπόψη με ιδιαίτερο ενδιαφέρον την επιθυμία της Επιτροπής να αρχίσει διαπραγματεύσεις με τους κοινωνικούς εταίρους για μεμονωμένες απολύσεις, αλλά σε ένα πρώτο στάδιο αμφιβάλει κατά πόσον είναι αναγκαίο να θεσπιστούν νόμοι σε επίπεδο Ένωσης για τους όρους πρόσληψης.

22. Η Επιτροπή των Περιφερειών υποστηρίζει τις μέχρι τώρα πρωτοβουλίες όσον αφορά την εφαρμογή των ήδη θεσπισθέντων νόμων και επιθυμεί στο πλαίσιο αυτό να εκφράσει την ικανοποίησή της για το γεγονός ότι γίνει πλέον αποδεκτή η αρχή ότι η εφαρμογή των νόμων αυτών πρέπει να γίνει μέσω συλλογικών συμβάσεων ή συμφωνιών σε εθνικό επίπεδο. Είναι σημαντικό να τονισθεί ότι τα μέρη της αγοράς εργασίας πρέπει να συμμετέχουν ενεργά στην εν λόγω εφαρμογή σε εθνικό επίπεδο.

23. Η ΕΤΠ διαπιστώνει ότι οι εταίροι της αγοράς εργασίας είναι διατεθειμένοι να συμμετάσχουν στις εργασίες μιας επιτροπής κατά τις οποίες θα εξετασθεί εάν χρειάζεται να γίνουν μεταβολές στην οδηγία για τη διευθέτηση του χρόνου εργασίας έτσι ώστε να συμπεριλαμβάνονται σε αυτήν και οι υπό κατάρτιση ιατροί. Η Επιτροπή έχει συγκροτήσει μία ομάδα εργασίας που απαρτίζεται από νέους ιατρούς από την Ευρώπη για να εξετάσουν το θέμα. Η ΕΤΠ φρονεί ότι και οι εταίροι της αγοράς εργασίας πρέπει να εκπροσωπηθούν ισότιμα κατά την παροχή συμβουλών προς την Επιτροπή, καθώς επίσης πρέπει να συμπεριληφθούν και οι εθνικές αρχές.

V. ΙΣΟΤΗΤΑ ΕΥΚΑΙΡΙΩΝ ΑΝΔΡΩΝ ΚΑΙ ΓΥΝΑΙΚΩΝ

24. Η Επιτροπή των Περιφερειών σημειώνει ότι η ισότητα μεταξύ ανδρών και γυναικών είναι ένας από τους τομείς στον οποίο αναφέρεται ρητά η Συνθήκη της Ρώμης. Η Επιτροπή των Περιφερειών αναγνωρίζει επίσης την ιδιαίτερη σημασία που είχε η ευρωπαϊκή συνεργασία για την προώθηση της ισότητας μεταξύ ανδρών και γυναικών στα κράτη μέλη.

25. Οι τοπικές και περιφερειακές αρχές απασχολούν ως εργοδότες πολύ σημαντικό αριθμό εργαζόμενων, το μεγαλύτερο μέρος των οποίων είναι γυναίκες. Συνεπώς, οι αρχές αυτές μπορούν να συμβάλουν μακροπρόθεσμα στις ευρωπαϊκές εξελίξεις μέσω των προγραμμάτων και των πρωτοβουλιών που οι μεμονωμένες τοπικές και περιφερειακές αρχές εφαρμόζουν για την προώθηση της ισότητας μεταξύ ανδρών και γυναικών σε διάφορες περιοχές.

26. Η Επιτροπή των Περιφερειών έλαβε επίσης υπόψη τη νομολογία που δημιούργησε το Ευρωπαϊκό Δικαστήριο ερμηνεύοντας και διευκρινίζοντας επί σειρά ετών το περιεχόμενο και το πεδίο εφαρμογής των υφιστάμενων οδηγιών για την ίση μεταχείριση. Οι άμεσες ανησυχίες της Επιτροπής των Περιφερειών για τις μελλοντικές εξελίξεις στον τομέα αυτό αφορούν κυρίως το ότι ο συνεχώς αυξανόμενος αριθμός υποθέσεων που παραπέμπονται στο Ευρωπαϊκό Δικαστήριο σημαίνει ότι οι ισχύοντες κανόνες δεν εφαρμοζόνται επαρκώς σε όλα τα κράτη μέλη ή σε όλα τα μέρη της αγοράς εργασίας της Ευρωπαϊκής Ένωσης.

27. Η συμμετοχή των γυναικών στην αγορά εργασίας αυξάνεται διαρκώς και με μεγάλη συχνότητα σε ορισμένα κράτη μέλη. Οι τοπικές και περιφερειακές αρχές αναγνωρίζουν ότι η συμμετοχή των γυναικών στην επαγγελματική ζωή αποτελεί σημαντική παράμετρο για τη μελλοντική εξέλιξη της Ευρωπαϊκής Ένωσης. Για το λόγο αυτό, η Επιτροπή των Περιφερειών είναι της γνώμης ότι η Κοινότητα πρέπει να ενισχύσει τις πρωτοβουλίες που προωθούν τις δυνατότητες παιδικής μέριμνας ώστε να μπορούν οι γονείς να διατηρήσουν τη σχέση τους με την αγορά εργασίας.

28. Κατά συνέπεια, η Επιτροπή των Περιφερειών υποστηρίζει την πρωτοβουλία της Επιτροπής όσον αφορά τις διαβουλεύσεις με τα μέρη της αγοράς εργασίας με αντικείμενο το συντονισμό μεταξύ επαγγελματικής ζωής και οικογένειας. Η Επιτροπή των Περιφερειών είναι πεπεισμένη ότι οι κοινωνικοί εταίροι θα μπορέσουν, με το ενδιαφέρον για την υπόθεση και τις εμπειρίες που έχουν αποκτήσει από τις ήδη συναφθείσες εθνικές συλλογικές συμβάσεις και συμφωνίες, να εξεύρουν λύση στα πλαίσια των δικαιωμάτων των κοινωνικών εταίρων που ορίζονται στο κοινωνικό πρωτόκολλο της Συνθήκης του Μάαστριχτ.

29. Η Επιτροπή των Περιφερειών θα παρακολουθήσει με ενδιαφέρον τις διαβουλεύσεις τις οποίες άρχισε η Επιτροπή με τα μέρη της αγοράς εργασίας για το βάρος της απόδειξης. Η Επιτροπή των Περιφερειών είναι κατ'αρχήν της γνώμης ότι πρέπει να προωθηθούν συμφωνίες μεταξύ των κοινωνικών εταίρων για τη ρύθμιση της πολιτικής απασχόλησης. Συνεπώς, το πεδίο αναφοράς των μελλοντικών άμεσων νόμων με τη μορφή οδηγιών δεν πρέπει να έχει προτεραιότητα έναντι των προαναφερόμενων διαπραγματεύσεων.

30. Η Επιτροπή των Περιφερειών σημειώνει με ικανοποίηση ότι η Επιτροπή, στο 4ο πρόγραμμα δράσης για την ισότητα μεταξύ ανδρών και γυναικών, ακολούθησε την υπόδειξή της και θεωρεί τώρα τις τοπικές και περιφερειακές αρχές ως σημαντικούς παράγοντες.

VI. ΚΟΙΝΩΝΙΚΗ ΠΟΛΙΤΙΚΗ ΚΑΙ ΚΟΙΝΩΝΙΚΗ ΠΡΟΣΤΑΣΙΑ - ΜΙΑ ΔΡΑΣΤΗΡΙΑ ΚΟΙΝΩΝΙΑ ΓΙΑ ΟΛΟΥΣ

31. Η Επιτροπή των Περιφερειών επιβεβαιώνει την άποψη που διατύπωσε στη γνωμοδότηση για το Λευκό Βιβλίο της Επιτροπής για την ευρωπαϊκή κοινωνική πολιτική: η πολιτική αυτή δεν πρέπει να περιορίζεται μόνο σε θέματα που έχουν σχέση με την απασχόληση και να έχει ως στόχο την κοινωνική και οικονομική ένταξη όλων των πολιτών.

32. Η Επιτροπή των Περιφερειών κρίνει ότι κάθε πολιτική που αποσκοπεί στην οικονομική και νομισματική σύγκλιση πρέπει να αποτελεί το αντικείμενο τακτικής παρατήρησης και αξιολόγησης όσον αφορά τις κοινωνικές της συνέπειες. Η Επιτροπή των Περιφερειών υποστηρίζει περαιτέρω μια συνεργασία που να συνεπάγεται υψηλότερο βαθμό σύγκλισης μεταξύ των κρατών μελών και να βασίζεται σε ένα ευρύ κοινό παρανομαστή. Ωστόσο, οι προσπάθειες της Κοινότητας όσον αφορά τα κοινωνικά δικαιώματα των πολιτών πρέπει να μην προσκολλώνται σε λεπτομέρειες, ώστε να είναι δυνατή η προσαρμογή τους στις πολιτιστικές, οικονομικές και οργανωτικές διαφορές στην Ευρώπη. Επίσης, η Επιτροπή των Περιφερειών συνιστά την ενοποίηση/εφαρμογή των υφιστάμενων προτάσεων οδηγιών παρά την κατάρτιση και την υποβολή νέων.

33. Η Επιτροπή των Περιφερειών διαπιστώνει ότι η Κοινότητα αντιμετωπίζει σήμερα ακόμη μεγαλύτερες προκλήσεις όσον αφορά τις κοινωνικές επιπτώσεις που θα έχει η δημιουργία μιας ευρωπαϊκής αγοράς εργασίας. Η Επιτροπή των Περιφερειών κρίνει ότι σήμερα υπάρχει πραγματικός κίνδυνος να κατακερματισθούν και να διασπαστούν οι κοινωνίες σε μια ελίτ, που θα εργάζεται, και σε μια κατηγορία απομονωμένων ατόμων που δεν θα έχει εργασία.

Η Επιτροπή των Περιφερειών, ενώπιον της εξέλιξης της κοινωνίας προς μια ολοένα και μεγαλύτερη πόλωση όσον αφορά την πρόσβαση στην απασχόληση, ζητά από το Ευρωπαϊκό Συμβούλιο και την Επιτροπή να εντάξουν το δικαίωμα στην εργασία κάθε πολίτη της Ένωσης στην αναθεωρημένη Συνθήκη κατά τις εργασίες της Διακυβερνητικής Διάσκεψης του 1996.

34. Η Επιτροπή των Περιφερειών διαπιστώνει ότι υπάρχει πραγματικός κίνδυνος να ενισχύσει η κοινωνία των πληροφοριών τις τάσεις για μια κατακερματισμένη και διασπασμένη κοινωνία. Η Επιτροπή των Περιφερειών σημειώνει ότι η Επιτροπή προτίθεται να καταρτίσει Πράσινο Βιβλίο για τις κοινωνικές συνέπειες της κοινωνίας των πληροφοριών. Συνεπώς, καλεί την Επιτροπή να λάβει ιδιαίτερα υπόψη στο Πράσινο αυτό Βιβλίο τον κίνδυνο να δημιουργηθεί μια κατακερματισμένη κοινωνία. Η ΕΤΠ ανησυχεί επίσης για την έλλειψη στέγης στις αγροτικές περιοχές, και την εξαιτίας της μετανάστευση του πληθυσμού στις αστικές περιοχές, πράγμα που έχει ως αποτέλεσμα την υποβάθμιση των αγροτικών περιοχών. Η εξέλιξη αυτή απαιτεί πολιτική δράση, η οποία μπορεί να λύσει αυτό το πρόβλημα που λαμβάνει έκταση στην ΕΕ.

35. Η Επιτροπή των Περιφερειών επικροτεί την υπόσχεση της Επιτροπής να προωθήσει τη συνεργασία σε θέματα που αφορούν τη στέγαση, τις κοινωνικές εξελίξεις σε αστικές περιοχές και τους άστεγους, συμπεριλαμβανομένης της ασφάλειας, και εκφράζει ιδιαιτέρως την ανησυχία της αφενός, σχετικά με την αύξηση του αριθμού των αστέγων στην Κοινότητα και, αφετέρου, όσον αφορά την ανεπάρκεια της στέγης. Ωστόσο, η Επιτροπή των Περιφερειών εκφράζει την έκπληξή της για το γεγονός ότι η στεγαστική πολιτική δεν λαμβάνεται περισσότερο υπόψη στο πρόγραμμα κοινωνικής δράσης και καλεί την Επιτροπή να επισημάνει το θέμα αυτό στο πρόγραμμα. Η Επιτροπή των Περιφερειών κρίνει ότι η Κοινότητα πρέπει να δώσει μεγαλύτερη προτεραιότητα στις δράσεις για την καταπολέμηση της έλλειψης στέγης και της δημιουργίας κοινωνικών γκέτο στις αστικές περιοχές της ΕΕ 7 παραπέμπει επίσης στη γνωμοδότηση πρωτοβουλίας που εξέδωσε σχετικά με την ανάπτυξη των πόλεων και την Ευρωπαϊκή Ένωση.

Η ΕΤΠ τονίζει ότι η στεγαστική πολιτική ανήκει στην αρμοδιότητα της τοπικής αυτοδιοίκησης και ότι οι προσπάθειες της Κοινότητας στον τομέα της στέγης πρέπει, πρώτα απ'όλα, να περιλαμβάνουν την επέκταση των υπαρχόντων προγραμμάτων στήριξης και ερευνών.

36. Η Επιτροπή των Περιφερειών επικροτεί τις πρωτοβουλίες κοινωνικής πολιτικής που περιέχονται στο κεφάλαιο 6 του προγράμματος κοινωνικής δράσης και παραπέμπει στη γνωμοδότησή της για το Λευκό Βιβλίο της Επιτροπής σχετικά με την ευρωπαϊκή κοινωνική πολιτική.

37. Η Επιτροπή των Περιφερειών θεωρεί σημαντικό και απαραίτητο να στραφεί η προσοχή της Κοινότητας σε κοινωνικές ομάδες που έχουν ορισμένα σοβαρά κοινωνικά προβλήματα: ανάπηρους, ηλικιωμένους και απομονωμένους. Ειδικότερα, σε περίπτωση μιας οικονομικής ανάκαμψης υπάρχει πραγματικός κίνδυνος να παραμεληθούν οι ομάδες αυτές. Η ανάγκη να αναληφθούν ειδικές δραστηριότητες για τις ευάλωτες ομάδες, καθώς επίσης και ενέργειες στην αγορά εργασίας, εξαρτάται επίσης από τις τοπικές και περιφερειακές συνθήκες. Η συμμετοχή της Ευρωπαϊκής Ένωσης στην καταπολέμηση του κοινωνικού αποκλεισμού διέρχεται από την ενίσχυση των τοπικών στρατηγικών που εφαρμόζουν οι τοπικές και περιφερειακές αρχές, βάσει της σύμπραξης και της συμμετοχής όλων των φορέων των ενδιαφερομένων.

VII. ΔΗΜΟΣΙΑ ΥΓΕΙΑ

38. Η ΕΤΠ πιστεύει ότι η συζήτηση για την φροντίδα ατόμων με ανάγκες πρέπει να γίνεται με τρόπο διαφανή και να περιλαμβάνει αριθμό τοπικών, περιφερειακών και εθνικών λύσεων. Με το ίδιο πνεύμα η συζήτηση των εμπειρογνωμόνων που προβλέπεται να διεξαχθεί κατά τη διάρκεια του 1995, έγινε δεκτή πολύ ευνοϊκά. Σχετικά επικροτείται μια συζήτηση με ειδικούς το 1995. Η Επιτροπή παροτρύνεται να διατυπώσει την έκταση της συζήτησης και να χαρακτηρίσει την τελευταία ως «ασφάλεια της περίθαλψης» αντί για ασφάλιση για την περίθαλψη.

39. Η Επιτροπή των Περιφερειών διαπιστώνει ότι οι τοπικές και περιφερειακές αρχές της ΕΕ ασχολούνται με τα πρωταρχικά και βασικότερα θέματα που έχουν σχέση με την επίλυση των κοινωνικών προβλημάτων. Συνεπώς, οι δράσεις της Κοινότητας στον υγειονομικό τομέα πρέπει να έχουν ως βάση την παραδοχή ότι τα υγειονομικά προβλήματα είναι διαφορετικά στα κράτη μέλη, τις περιφέρειες και τις περιοχές, και ότι δίδεται διαφορετική προτεραιότητα στις ενέργειες για τη βελτίωση της υγειονομικής κατάστασης στην Κοινότητα. Κατά τη γνώμη της Επιτροπής των Περιφερειών, πρέπει να υπάρχουν στην Κοινότητα περιθώρια για τη διαφορετική οργάνωση και επίλυση των προβλημάτων του υγειονομικού συστήματος.

40. Η Επιτροπή των Περιφερειών συμφωνεί ότι η Κοινότητα πρέπει να υποστηρίξει τις προσπάθειες των κρατών μελών στον κοινωνικό τομέα, και ότι η Κοινότητα μπορεί να αναλάβει σημαντικό ρόλο ως πηγή εμπειριών και συντονισμού των κοινών πρωτοβουλιών. Αυτό είναι ιδιαίτερα αναγκαίο όσον αφορά τις ασθένειες, που έχουν σχέση με τη ρύπανση και τις μεταδοτικές ασθένειες, δεδομένου ότι τα προβλήματα αυτά είναι διασυνοριακά. Υπάρχει επίσης σαφής ανάγκη υποστήριξης της έρευνας και της καταπολέμησης σπάνιων ασθενειών, δεδομένου ότι οι εμπειρίες στις μεμονωμένες χώρες ενδέχεται να είναι περιορισμένες και επειδή θα είναι φυσικό να συγκεντρωθούν πόροι για το συντονισμό των προσπαθειών.

41. Όσον αφορά τις δραστηριότητες για τις ασθένειες που προκαλούνται απο τη ρύπανση, η Επιτροπή των Περιφερειών κρίνει ότι χρειάζεται να αναληφθούν σε κοινωνικό επίπεδο ιδιαίτερες προσπάθειες για τις αλλεργικές ασθένειες καθώς και για τις τοξικές ουσίες και υπολείμματα φαρμάκων στα τρόφιμα. Για το λόγο αυτό, η Επιτροπή των Περιφερειών καλεί την Επιτροπή να καταρτίσει πρόγραμμα για την παρακολούθηση και την συγκέντρωση πληροφοριών όσον αφορά τις απειλές αυτές κατά της δημόσιας υγείας.

42. Η Επιτροπή των Περιφερειών διαπιστώνει ότι στον υγειονομικό τομέα είναι απαραίτητη η επισκόπηση των υγειονομικών προβλημάτων και της κατάστασης του υγειονομικού τομέα στα μεμονωμένα κράτη μέλη. Για το λόγο αυτό, η Επιτροπή των Περιφερειών χαιρετίζει την πρόθεση της Επιτροπής να υποβάλει πρόταση για την συγκέντρωση στην Κοινότητα ευρέων και συγκρίσιμων δεδομένων στον υγειονομικό τομέα με στόχο το συντονισμό των υγειονομικών δράσεων στα κράτη μέλη. Μια παρόμοια επισκόπηση είναι αναγκαία επειδή οι υγειονομικοί τομείς των κρατών μελών παρουσιάζουν διαφορές. Επίσης, η Επιτροπή των Περιφερειών καλεί την Επιτροπή να συμπληρώσει την επισκόπηση αυτή με εκτιμήσεις και υποδείξεις για τη βελτίωση των δράσεων των κρατών μελών στον υγειονομικό τομέα.

43. Η Επιτροπή των Περιφερειών εκφράζει την ικανοποίησή της όσον αφορά την πρόταση της Επιτροπής για αποφάσεις του Ευρωπαϊκού Κοινοβουλίου και του Συμβουλίου σχετικά με την κατάρτιση προγραμμάτων δράσης για τον καρκίνο, τη δημόσια υγεία και την καταπολέμηση των ναρκωτικών, του AIDS και ορισμένων μεταδοτικών ασθενειών, και αναμένει να υιοθετηθούν τα προγράμματα αυτά το 1995.

44. Η Επιτροπή των Περιφερειών καλεί την Επιτροπή να εξετάσει τί περαιτέρω προσπάθειες μπορούν να αναληφθούν για την εφαρμογή και την ενίσχυση τοπικών και περιφερειακών προγραμμάτων με στόχο τη βελτίωση της βάσης συγκεκριμένων δράσεων που μπορούν να βελτιώσουν τη δημόσια υγεία.

VIII. ΑΝΑΠΤΥΣΣΟΝΤΑΣ ΤΗ ΔΙΕΘΝΗ ΔΙΑΣΤΑΣΗ

45. Η Επιτροπή των Περιφερειών υπενθυμίζει τα συμπεράσματα της Συνόδου Κορυφής που πραγματοποιήθηκε στην Κοπεγχάγη το Μάρτιο του 1995 και συμφωνεί με τη διαπίστωση της Επιτροπής ότι η κοινωνική πολιτική διαδραματίζει έναν όλο και σημαντικότερο ρόλο στις σχέσεις της Ένωσης με τρίτες χώρες.

46. Η Επιτροπή των Περιφερειών θεωρεί αναγκαίο να τονισθεί στο πρόγραμμα κοινωνικής δράσης ότι η Ένωση, στις σχέσεις της με τρίτες χώρες, επιδιώκει συγκεκριμένα την προώθηση των βασικών της στόχων, όπως π.χ. της αρχής της βιώσιμης ανάπτυξης, της αρχής της δημοκρατικής διακυβέρνησης, συμπεριλαμβανόμενης της δημοκρατικής τοπικής αυτοδιοίκησης και τοπικής συμμετοχής στον προγραμματισμό της βιώσιμης ανάπτυξης. Επίσης, το πρόγραμμα κοινωνικής δράσης πρέπει να περιέχει αναφορά στη σημασία που έχει η χρηστή ηγεσία για την ανάπτυξη βιώσιμων κοινωνικών μοντέλων.

47. Η Επιτροπή των Περιφερειών επαναλαμβάνει την παρότρυνσή της να καταβάλει η ΕΕ μεγαλύτερες προσπάθειες για την καθιέρωση ελάχιστων κοινωνικών προτύπων στις διεθνείς εμπορικές συμφωνίες, ώστε να εισάγονται διακρίσεις κατά των προϊόντων που παράγονται με κοινωνικά απαράδεκτο τρόπο, π.χ. με τη χρησιμοποίηση παιδικής εργασίας. Ωστόσο, η κατάρτιση και η εφαρμογή παρόμοιων προτύπων δεν πρέπει να εναποτεθεί στο νέο Παγκόσμιο Οργανισμό Εμπορίου ως όργανο για την προώθηση του ελεύθερου παγκόσμιου εμπορίου, αλλά να γίνει σε συνεργασία με τη Διεθνή Οργάνωση Εργασίας.

IX. ΓΙΑ ΜΙΑ ΠΙΟ ΔΡΑΣΤΗΡΙΑ ΚΟΙΝΩΝΙΑ

48. Η Επιτροπή των Περιφερειών συμφωνεί ότι οι εξελίξεις βαίνουν προς την κατεύθυνση ευρέων και ταχέων διαρθρωτικών αλλαγών που επηρεάζουν και μεταβάλλουν όλα τα κοινωνικά επίπεδα στην Ευρωπαϊκή Ένωση.

49. Η Επιτροπή των Περιφερειών σημειώνει την άποψη της Επιτροπής ότι πρέπει να επιτευχθεί ισορροπία μεταξύ νομοθεσίας και συλλογικών διαπραγματεύσεων. Η Επιτροπή των Περιφερειών δέχεται με ικανοποίηση την άποψη αυτή, ενώ υπογραμμίζει ταυτόχρονα ότι η συμμετοχή των κοινωνικών εταίρων στη χάραξη της ευρωπαϊκής κοινωνικής πολιτικής πρέπει να εντατικοποιηθεί και να επεκταθεί.

50. Συνεπώς, η Επιτροπή των Περιφερειών επιθυμεί να τονίσει την υποστήριξή της στις περαιτέρω δραστηριότητες για την ενίσχυση του κοινωνικού διαλόγου, όπως αναφέρεται στο πρόγραμμα κοινωνικής δράσης.

51. Η Επιτροπή των Περιφερειών σημειώνει με ικανοποίηση τη δημιουργία ενός ευρωπαϊκού κέντρου εκπαίδευσης για τις σχέσεις στην αγορά εργασίας και αδημονεί να πληροφορηθεί τα αποτελέσματα των εργασιών του κέντρου αυτού.

X. ΜΕΣΟΠΡΟΘΕΣΜΗ ΑΝΑΛΥΣΗ ΚΑΙ ΕΡΕΥΝΑ ΤΗΣ ΚΟΙΝΩΝΙΚΗΣ ΠΟΛΙΤΙΚΗΣ

52. Η Επιτροπή των Περιφερειών υποστηρίζει την άποψη της Επιτροπής ότι είναι αναγκαία η συνεχής διενέργεια αναλύσεων και ερευνών στον τομέα της κοινωνικής πολιτικής.

53. Η Επιτροπή των Περιφερειών κρίνει ότι οι αναλύσεις και έρευνες αυτές μπορούν να συμβάλουν στον εντοπισμό νέων αναπτυξιακών τάσεων, αναγκών και δυνατοτήτων, και ότι τα αποτελέσματα των πρωτοβουλιών αυτών θα αποτελέσουν χρήσιμο μέσο για τη διαμόρφωση μιας εικόνας όσον αφορά τα μελλοντικά προβλήματα, ώστε τα τελευταία να λαμβάνονται υπόψη στη βάση των αποφάσεων για την πρόληψη των άσκοπων οικονομικών ενεργειών στην Ευρωπαϊκή Ένωση.

54. Η Επιτροπή των Περιφερειών συμπεραίνει ότι τα αποτελέσματα που θα προκύψουν από τις εν λόγω έρευνες και αναλύσεις σε εθνικό επίπεδο θα συμπεριληφθούν στη γενική και προσιτή επιστημονική βάση της Κοινότητας.

XI. ΠΡΟΣ ΤΗΝ ΑΠΟΤΕΛΕΣΜΑΤΙΚΟΤΕΡΗ ΤΗΡΗΣΗ ΤΟΥ ΕΥΡΩΠΑΪΚΟΥ ΔΙΚΑΙΟΥ

55. Η Επιτροπή των Περιφερειών υπενθυμίζει ότι τα κράτη μέλη ρυθμίζουν τους όρους απασχόλησης στην Ένωση με νόμους και συλλογικές συμβάσεις και συμφωνίες. Η Επιτροπή των Περιφερειών είναι επίσης της γνώμης ότι, εφόσον υπάρχει ήδη κοινοτική νομοθεσία, είναι απόλυτα αναγκαίο να εφαρμόζεται και να χρησιμοποιείται σε ολόκληρη την Ένωση.

56. Η Επιτροπή των Περιφερειών είναι απόλυτα πεπεισμένη ότι τα μέρη της αγοράς εργασίας στα διάφορα κράτη μέλη θα συμμετέχουν όλο και περισσότερο στις εθνικές διαδικασίες εφαρμογής των νόμων, ώστε να αναλάβουν και στον τομέα αυτό ευθύνες για την περαιτέρω ανάπτυξη της κοινωνικής πολιτικής. Η Επιτροπή των Περιφερειών έλαβε σχετικά υπόψη τις προηγούμενες ανακοινώσεις του Συμβουλίου για την εφαρμογή της κοινωνικής πολιτικής και τις πρωτοβουλίες που η Επιτροπή δηλώνει ότι προτίθεται να εφαρμόσει στον τομέα αυτό.

Βρυξέλλες, 20 Σεπτεμβρίου 1995.

Ο Πρόεδρος της Επιτροπής των Περιφερειών

Jacques BLANC